Wie Ons Is… – NG Waterberg
Kantoor en Aanwysings
Algemene Kerk Besonderhede
Gemeente- en medeleraarsprofiele
Kerkspieël profiel van Waterberg 2014
Vraelys vir CV
Die veertigerjare was moeilike jare, en in dié tyd is die Gemeentelike Armsorgboerderyskema (GABS – ook die Osseskema genoem) in die lewe geroep. Dit het kortliks behels dat osse in die gemeente gekollekteer is wat dan aan arm lidmate geleen is om mee te ploeg.
Die personeel en kinders van die Abraham Kriel Kinderhuis was ook tot en met die grenswysiging in 1995 deel van die gemeente. In 1960 is die eeufees van die gemeente op luisterryke wyse gevier en in 1973 is die 75-jarige bestaan van die kerkgebou herdenk. Die nuwe saalkompleks is in 1975 in gebruik geneem. In 1985 was die gemeente 125 jaar oud en is daar weereens fees gevier.
Die hoeksteenlegging van die kerkgebou is op 10 April 1898 deur kmdt genl Piet Joubert waargeneem. In 1899, enkele maande voor die uitbreek van die Tweede Vryheidsoorlog, is die gebou voltooi en ingewy. Die koste vir die oprigting het in daardie dae 6 000 pond beloop. Die laaste kerkskuld is eers in 1939 gedelg. In 1940 is die galerye aangebring en het die ou Orgathron orrel sy staanplek op die diakensgalery gevind. Kort na die vyftigjarige herdenkingsfees in 1948 is die kerkgebou in 1951 grootliks gerestoureer.
Die huidige klerkklok en horlosie is toe in die kerktoring geïnstalleer. Die gemeente is baie trots op die besondere Walcker-orrel wat in 1956 geïnstalleer is. Dit is die grootste pyporrel noord van Pretoria.
Die nuwe konsistorie en kategeselokale is in 1992 ingewy en in 1994 is die ontbrekende pypreekse van die orrel bygevoeg. Vinnig groeiende lidmaattalle het in 1995 ‘n grenswysiging genoodsaak en is ‘n deel van die dorp by Nylstroom-Oos ingedeel.
‘n Besondere tradisie het in die gemeente gevestig deurdat daar oor feesnaweke op die kerkterrein uitgekamp is. In vervloë dae het lidmate by nagmaalsgeleenthede van heinde en verre met ossewaens gekom en op die kerkterrein kom uitkamp. Met onlangste feeste het hierdie tradisie voortgeduur, maar moes die ossewaens plek maak vir woonwaens en tente.
Tydens die mees onlangse fees is die 100-jarige bestaan van die kerkgebou in 1998 herdenk. As deel van die geleentheid is ‘n gedenktoring langs die kerk opgerig waarop die ou weerhaan en die gemeente se eerste klok pryk.
In 2004 is die Waterberg Gedenktuin opgerig vir die plasing van veraste oorskotte.
Gedurende die eerste dertig jaar van die gemeente se bestaan was daar geen vaste leraar nie. Ds HS Bosman van Pretoria het in hierdie tyd vir ongeveer 13 jaar as konsulent opgetree.
Die volgende leraars het die gemeente bedien.
Ds DJ Viljoen 1890 – 1892
Ds JL du Preez 1899 – 1906
Ds GJ Rosseau 1911 – 1914
Ds MJ du Preez 1916 – 1920
Ds WL Steenkamp 1920 – 1924
Ds B Alheit 1925 – 1931
Ds JA Koch 1931 – 1938
Ds RJ Raath 1939 – 1946
Ds MH Horak 1946 – 1965
Ds JF Pretorius 1949 – 1952
Ds JH Martinson 1953 – 1961
Ds C Nel 1966 – 1975
Ds DJ Malan 1975 – 1981
DS AC du Toit 1982 – 1994
Ds JL Breedt 1983 –
Ds WHS Wolhuter 1988 –
Ds AJC van Staden (SAP-Kapelaan) 1990 – 1992
Ds E Schmidt 1994 – 1995
Ds CE Bredell 2000 – 2011
Ds AC Viviers 2012
Daar was die sware beproewings van twee Vryheidsoorloë, twee Wêreldoorloë, ‘n rebellie, die depressie van 1933, die ergste droogte in 200 jaar in 1983, die ingrypende politieke en staatkundige veranderinge in die 1990’s. Tog het die Here deur dit alles sy Kerk en gemeente bewaar. In dié tyd het duisende soekende siele hier rus en vrede gevind, is armes en hongeriges hier geklee en gevoed, is die Woord getrou en met blydskap gesaai. Oor die hoofde van talle babas het God die beloftes van sy verbond gespreek. Oor vele huwelike het Hy sy seën gebied. Baie trane het gevloei oor geliefdes wat hiervandaan ‘n laaste rusplek gevind het….
Website Design and Hosted by Rad X Hosting and Web